“ทรัมป์” เริ่มถ่ายโอนอำนาจ-ไฟเขียวเงินรัฐ 7 ล้านดอลล์ ให้ “ไบเดน” เปิดทางนั่งปธน.สหรัฐ
“ทรัมป์” เริ่มถ่ายโอนอำนาจ-ไฟเขียวเงินรัฐ 7 ล้านดอลล์ ให้ “ไบเดน” เปิดทางนั่งปธน.สหรัฐ
“ทรัมป์” เริ่มถ่ายโอนอำนาจ-ไฟเขียวเงินรัฐ 7 ล้านดอลล์ ให้ “ไบเดน” เปิดทางนั่งปธน.สหรัฐ
24 พ.ย. 2563

นางเอมิลี เมอร์ฟีย์ ผู้อำนวยการสำนักบริหารงานบริการทั่วไปของสหรัฐ (General Services Administration – GSA) ได้ส่งจดหมายถึงนายโจ ไบเดน ว่าที่ประธานาธิบดีสหรัฐเพื่อแจ้งให้ทราบว่า คณะบริหารของประธานาธิบดีโดนัลด์ ทรัมป์ได้เปิดทางให้นายไบเดนสามารถเข้าถึงทรัพยากรต่างๆ ที่จำเป็นในการถ่ายโอนอำนาจ เพื่อให้นายไบเดนสามารถเข้าทำหน้าที่ในทำเนียบขาวได้อย่างราบรื่น
นางเมอร์ฟีย์ ระบุในจดหมายดังกล่าวว่า เธอได้ตัดสินใจอนุมัติเงินกว่า 7 ล้านดอลลาร์ของรัฐบาลกลาง เพื่อเป็นค่าใช้จ่ายในการถ่ายโอนอำนาจประธานาธิบดีให้กับนายไบเดน
ทั้งนี้ ภายใต้กฎหมายของสหรัฐ ผู้อำนวยการ GSA มีอำนาจในการอนุมัติเงินจำนวนหลายล้านดอลลาร์เพื่อเป็นค่าใช้จ่ายในการถ่ายโอนอำนาจประธานาธิบดี
ด้านทีมบริหารของนายไบเดนได้ออกมาขานรับความเคลื่อนไหวดังกล่าว โดยระบุว่า “การตัดสินใจที่เกิดขึ้นในวันนี้ถือเป็นสิ่งจำเป็นที่จะทำให้คณะบริหารชุดใหม่สามารถทำงานเพื่อรับมือกับปัญหาต่างๆ ที่สหรัฐกำลังเผชิญซึ่งรวมถึง การควบคุมการแพร่ระบาดของโรคโควิด-19 และการฟื้นฟูเศรษฐกิจให้กลับมาขยายตัวได้อีกครั้ง การตัดสินใจในขั้นตอนสุดท้ายนี้ถือเป็นปฏิบัติการของฝ่ายบริหารที่จะทำให้กระบวนการถ่ายโอนอำนาจเกิดขึ้นอย่างเป็นทางการ”
จดหมายที่ผู้อำนวยการ GSA ส่งถึงนายไบเดนนั้น ถือเป็นเครื่องบ่งชี้ที่ชัดเจนว่า คณะบริหารของประธานาธิบดีทรัมป์ รับรู้ถึงความพ่ายแพ้ในการเลือกตั้งครั้งนี้ อย่างไรก็ดี ทรัมป์ยังคงปฏิเสธที่จะออกมายอมรับความพ่ายแพ้อย่างเป็นทางการต่อนายไบเดน
ทรัมป์กล่าวผ่านทวิตเตอร์ล่าสุดว่า “คดีความที่เราฟ้องร้องนั้น ยังคงเดินหน้าต่อไปอย่างจริงจัง เราจะยังคงต่อสู้ต่อไป และผมเชื่อว่าเราจะชนะ! อย่างไรก็ตาม เพื่อประโยชน์สูงสุดของประเทศชาติ ผมได้แนะนำให้เอมิลีย์ และทีมงานของเธอ ทำในสิ่งที่จำเป็นต้องทำเพื่อให้เป็นไปตามพิธีการขั้นต้น และผมก็บอกให้ทีมงานของผมทำเช่นนั้นด้วยเช่นกัน”
ขณะที่ล่าสุดสำนักข่าวต่างประเทศรายงานว่า รัฐมิชิแกน ได้ประกาศรับรองผลการนับคะแนน ให้นายไบเดน เป็นผู้ชนะศึกเลือกตั้งประธานาธิบดีที่รัฐแห่งนี้อย่างเป็นทางการในช่วงเช้าวันนี้ (24 พ.ย.63) ตามเวลาประเทศไทย